Spájanie generácií

Klezmer Band Budapešť
2017-11-26 18:00 - 20:00 (Europe/Bratislava) | Synagóga Košice, Puškinova ulica, Košice, Slovenská republika
V poradí už štvrtý benefičný koncert sa bude niesť v trocha odlišnom duchu ako tie predošlé – veríme ale, že bude rovnako úspešný.
Tentokrát naše pozvanie prijala kapela Klezmer Band Budapešť, pochádzajúca zo srdca Európy – kolísky klezmer hudby (tradičný židovský folklór).
Založená bola v roku 1990, jej zakladateľom – a zároveň vedúcim kapely, skladateľom a hudobným režisérom je Jávori Ferenc.
Ďalšími členmi kapely sú títo výnimoční hudobníci:

Nagy Anna – akordeón
Bence Gazda – husle, vokály
Végh Balázs – bicie, perkusie
Barbinek Gábor – trombón
Máthé László – basa
Kohán István – klarinet

Klezmer Band Budapešť je známa a obľúbená kapela v Európe i Spojených štátoch. V prvých piatich rokoch svojej existencie koncertovali v Lille Opere v Paríži, v Amsterdame, Verone, Viedni a Janove; v posledných rokoch zožal orchester veľký úspech v Helsinkách, Zürichu, Bolzane, Barcelone, Ríme, Štokholme, Mníchove, Bratislave a niekoľkokrát v Londýne.
Výkon kapely je vzrušujúcim hudobným zážitkom. Ich hudba prenáša publikum späť do už zaniknutej doby radosti v strednej a východnej Európe, kedy tradičná židovská hudba bola súčasťou vtedajšej komunitnej kultúrnej štruktúry. Kapela sa tiež špecializuje na divadelné predstavenia, v ktorých sa objavujú na pódiu spoločne s hercami a ostatnými umelcami.
Ich vrcholné vystúpenia so slávnym Komorným orchestrom Franza Liszta v koncertnej sieni Academy of Music v Budapešti, boli označené ako prvý krok pri zavádzaní klezmerovej hudby do klasickej koncertnej sály. V januári 2000 získali Cenu Zoltana Kodályho za podporu a šírenie židovskej hudby od Nadácie Pro kultúry Maďarskej akadémie vied. V auguste 2003 získal orchester aj cenu Artisjus.

Zmierenie nie je odpustenie (filozofická úvaha)
2017-05-29 18:00 - 20:00 | Evanjelický farský úrad, Mlynská 23, Košice
Občianske združenie Spájanie generácií organizuje pri príležitosti 500. výročia reformácie filozofickú úvahu pre odbornú verejnosť na tému Zmierenie nie je odpustenie. Chvála odpustenia.
Prednášajúcim bude Pavol Sucharek z Inštitútu filozofie FF PU, Prešov, ktroý je autorom viacerých filozofických textov.
Našim cieľom je zorganizovať cyklus prednášok – o termíne a mieste konania budeme informovať na našej stránke.
Bližšie informácie Vám radi poskytneme na tel. číslach: 0911 811 888

Pavel Šporcl a Štátna Filharmónia Košice
2016-09-28 18:00 - 20:00 | Dom umenia, Moyzesova 66, Košice, 04001, Slovenská republika
S orchestrom Štátnej filharmónie Košice sa v septembri na charitatívnom koncerte Spájanie generácií predstavil český huslista Pavel Šporcl, ktorého veľmi dobre poznajú nie len milovníci klasickej hudby. V rozhovore prezradil, prečo v jeho koncertnom kalendári nájdete veľa benefičných podujatí, ale aj to, kedy bozkáva svoje modré husle.

Program:
P.I. Čajkovskij * Valčík z opery E. Onegin
E. Chausson * Poem pre husle a orchester, op. 25
G. Bizet * Carmen suita č, 2 – výber
P. de Sarasate * Carmen fantázia pre husle, op. 25
E. H. Grieg* Nórske tance, op. 35 – výber
C. Saint-Saëns * Introdukcia a Rondo capriccioso (sólo husle)
F. Liszt * Uhorská rapsódia č. 6 D dur
N. Paganini * La Campanella – z Koncertu č. 2 h mol, op. 7

Pavel Šporcl “GIPSY FIRE”
2015-11-15 18:00 - 20:00 | Synagóga Košice, Puškinova ulica, Košice, Slovenská republika
Vystúpenie spolu so svojou cigánskou cimbalovou kapelou Gipsy Way Ensemble – v jednom zo svojich najúspešnejších turné v rokoch 2014 a 2015 – Gipsy Fire, ktoré bolo pokračovaním veľmi úspešného turné Gipsy Way.
Projekt Gipsy Fire výraznejšie vsádzal na nevšednú technickú vybavenosť a osobitosť Pavla Šporcla ako primáša, ktorý sa
v programe predstavil aj ako autor hudby (okrem iného aj titulnej skladby Gipsy Fire).

Pavel Šporcl: „MOJE HUSĽOVÉ LEGENDY“
2014-11-09 18:00 - 20:00 | Synagóga Košice, Puškinova ulica, Košice, Slovenská republika
Je jeden z najžiadanejších českých umelcov. Husľový virtuóz Pavel Šporcl, ktorého nazývajú český kritici Paganinim 21. storočia.
Jeho poznávacím znamením je „pirátska šatka“ a netradičné modré husle. Je jedným z mála umelcov, ktorí sa snažia popularizovať vážnu hudbu svojským, ale zaujímavým spôsobom, skĺbiť modernu s klasikou. Na koncerte Pavla Šporcla sprevádzal na klavíri skvelý český hudobník a dirigent Peter Jiříkovský.
